CELEX: 32016D1837
Language: hu
Date: 2016-10-11 00:00:00
Title: A Tanács (EU) 2016/1837 végrehajtási határozata (2016. október 11.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedések alkalmazásának folytatására történő felhatalmazásáról

18.10.2016   
            
            
               HU
            
            
               Az Európai Unió Hivatalos Lapja
            
            
               L 280/28
            
         A TANÁCS (EU) 2016/1837 VÉGREHAJTÁSI HATÁROZATA
   (2016. október 11.)
   a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától, valamint 168. cikkétől eltérő intézkedések alkalmazásának folytatására történő felhatalmazásáról
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre,
   tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre (1) és különösen annak 395. cikkére,
   tekintettel az Európai Bizottság javaslatára,
   mivel:
   
               (1)
            
            
               A 2006/112/EK irányelv 168. cikke úgy rendelkezik, hogy az adóalanyok jogosultak az adóköteles tevékenységükhöz felhasznált termékek és szolgáltatások után fizetett hozzáadottérték-adó (héa) levonására. Az említett irányelv 26. cikke (1) bekezdésének a) pontja héaelszámolást ír elő abban az esetben, ha a vállalkozás vagyonát képező terméket az adóalany saját, illetve alkalmazottai szükségleteinek kielégítésére vagy általában vállalkozásidegen célokra használja fel.
            
         
               (2)
            
            
               A 2013/805/EU tanácsi végrehajtási határozat (2) alapján a Lengyel Köztársaság felhatalmazást kapott arra, hogy 2016. december 31-éig 50 %-ra korlátozza a héalevonási jogot a nem kizárólag üzleti célra használt közúti gépjárművek vásárlása, Közösségen belüli beszerzése, importja, bérlése vagy lízingje, valamint az ilyen járművekkel kapcsolatos kiadások esetében, továbbá mentesítse az adóalanyokat a korlátozás hatálya alá tartozó járművek magáncélú használatára kivetett héa elszámolásának kötelezettsége alól (a továbbiakban: eltérő intézkedések).
            
         
               (3)
            
            
               A Bizottság által 2016. február 8-án iktatott levelében Lengyelország felhatalmazást kért a Bizottságtól, hogy az eltérő intézkedéseket továbbra is alkalmazhassa.
            
         
               (4)
            
            
               A 2006/112/EK irányelv 395. cikke (2) bekezdése második albekezdésének megfelelően a Bizottság 2016. június 6-án kelt levelében tájékoztatta a többi tagállamot Lengyelország kérelméről. A Bizottság 2016. június 8-án kelt levelében értesítette Lengyelországot arról, hogy birtokában van a kérelem elbírálásához szükséges valamennyi információnak.
            
         
               (5)
            
            
               A 2013/805/EU határozat 3. cikke (2) bekezdésének megfelelően Lengyelország a meghosszabbítás iránti kérelemmel együtt benyújtotta a Bizottságnak az említett határozat alkalmazásáról szóló – az adólevonási jogra alkalmazott százalékos korlátozás felülvizsgálatára is kiterjedő – jelentést. A jelenleg rendelkezésre álló információk alapján Lengyelország úgy véli, hogy az 50 % mértékű korlátozás továbbra is indokolt. Egyúttal a kettős adózás elkerülése érdekében a gépjárművek nem üzleti célú használata esetében fel kell függeszteni a héaelszámolásra vonatkozó követelményt, ha az adott gépjármű a szóban forgó korlátozás hatálya alá esik. Az említett eltérő intézkedések a héakivetésre vonatkozó eljárás egyszerűsítésének, valamint a pontatlan nyilvántartások miatti és hamis bevallások révén történő adócsalás megelőzésének szükségességével indokolhatók.
            
         
               (6)
            
            
               Annak érdekében, hogy az említett eltérő intézkedések hatékonyságát és a megfelelő százalékos korlátozást értékelni lehessen, célszerű az intézkedések időbeli hatályát korlátozni. Lengyelországot tehát indokolt felhatalmazni arra, hogy 2019. december 31-ig folytathassa az eltérő intézkedések alkalmazását.
            
         
               (7)
            
            
               Amennyiben Lengyelország úgy ítéli meg, hogy az eltérő intézkedések időbeli hatályát 2019 utánra is ki kell terjeszteni, legkésőbb 2019. április 1-jéig a meghosszabbítás iránti kérelemmel együtt az eltérő intézkedések alkalmazásáról szóló – az alkalmazott százalékos korlátozás felülvizsgálatára is kiterjedő –jelentést kell benyújtania a Bizottsághoz.
            
         
               (8)
            
            
               Az eltéréső intézkedések alkalmazásának meghosszabbítása a végső fogyasztás szintjén beszedett adó teljes összegét általában véve csak elhanyagolható mértékben befolyásolja, és nem lesz negatív hatással az Unió héából származó saját forrásaira.
            
         
               (9)
            
            
               A 2013/805/EU végrehajtási határozatot ezért ennek megfelelően módosítani kell,
            
         ELFOGADTA EZT A HATÁROZATOT:
   1. cikk
   A 2013/805/EU végrehajtási határozat 3. cikke helyébe a következő szöveg lép:
   
      „3. cikk
      (1)   Ez a határozat 2019. december 31-én hatályát veszti.
      (2)   Az e határozatban meghatározott eltérő intézkedések időbeli hatályának meghosszabbítására vonatkozó kérelmet 2019. április 1-jéig kell benyújtani a Bizottsághoz. Az említett kérelemhez mellékelni kell egy, az e határozat alapján a héalevonási jog tekintetében alkalmazott százalékos korlátozás felülvizsgálatára is kiterjedő jelentést.”.
   
   2. cikk
   Ezt a határozatot 2017. január 1-jétől kell alkalmazni.
   3. cikk
   Ennek a határozatnak a Lengyel Köztársaság a címzettje.
   
      Kelt Brüsszelben, 2016. október 11-én.
      
         
            a Tanács részéről
         
         
            az elnök
         
         P. KAŽIMÍR
      
   
   
      (1)  HL L 347., 2006.12.11., 1. o.
   
   
      (2)  A Tanács 2013/805/EU végrehajtási határozata (2013. december 17.) a Lengyel Köztársaságnak a közös hozzáadottértékadó-rendszerről szóló 2006/112/EK irányelv 26. cikke (1) bekezdésének a) pontjától és 168. cikkétől eltérő intézkedések bevezetésére való felhatalmazásáról (HL L 353., 2013.12.28., 51. o.).